የብሔሮች ፤ ብሔረሰቦችና ሕዝቦች ቀን በአገሪቱ የዴሞክራሲ ዋስትና እንዲረጋገጥ  ህዝቦች መተማመን የፈጠሩበት ዕለት ነው – ጠቅላይ  ኃይለማርያም ደሳለኝ
የብሔሮች ፤ ብሔረሰቦችና ሕዝቦች ቀን  መላው  የአገሪቱ  ሕዝቦች በታሪካቸው ለመጀመሪያ ጊዜ  የተሠጣቸውን  መብት በመጠቀም በኢትዮጵያ የዴሞክራሲ ዋስትና እንዲረጋገጥ ሕዝቦች በጋራ ቃል በመግባት መተማመን የፈጠሩበት ዕለት መሆኑን የኢፌዴሪ ጠቅላይ ሚኒስትር አቶ ኃይለማርያም ደሳለኝ ገለጹ ።10ኛው የብሔሮች ፤ ብሔረሰቦችና ሕዝቦች በዓል በዛሬው ቀን በጋምቤላ ከተማ ስታዲየም  እየተከበረ ባለበት ወቅት ንግግር ያደረጉት ጠቅላይ ሚኒስትር ኃይለማርያም እንደገለጹት  ህዳር 29 የአገሪቱ ሕዝቦች በአንድነት በመሆን  የጋራ  ጥቅማቸውን ሊያስከብር የሚችለውንና የማንነታቸው መገለጫ የሆነውን ሕገመንግሥት ያፀደቁበት ዕለት ነው ብለዋል ።ኢትዮጵያ ብርቅዬ ህብረ ብሔራዊ አገር ብትሆነም  ያለፉት  ሥርዓቶች ብዝሃነት  የድካም  ምንጭ አድርጎ በመቁጠር የጭቁን የአገሪቱን ብሔሮችናብሔረሰቦች ባህሎችና መብቶችን  በማፈንና የማይገልጻቸውን ስያሜ በመሥጠት እንዲሁም ጫና ሲፈጥሩ እንደቆዩ  ጠቅላይ ሚኒስትሩ በንግግራቸው ገልጸዋል ።የአገሪቱ ብሔሮች፤ ብሔረሰቦችና ሕዝቦች ህገ-መንግሥታዊ ሥርዓቱን ለመገንባት ቃል ገብተው ጉዞ ከጀመሩ  21 ዓመታት መቆጠራቸውን የገለጹት ጠቅላይ ሚኒስትሩ  ልዩነቶችን  ያከበረ ዋስትና ያለው  ዴሞክራሲን  በማረጋገጥ ለዓለም ተሞክሮን በማካፈል የተመሰከረለት ውጤት አስመዝግበናል ብለዋል ።በአገሪቱ  ዴሞክራሲያዊ ብሔርተኝነት እያበበ  መሆኑንና የፀረ ድህነት ትግሉም  እየተፋፋመ በመምጣቱ  በሚሊዮኖች  የሚቆጠሩ ዜጎች  ከድህነት አረንቋ  ማውጣት ተችሏል ያሉት ጠቅላይ ሚኒስትሩ  መንግሥት  ከፍተሻ መዋለ ነዋይ  በማፍሰስ  ወሳኝ የሆኑ መሠረተ ልማት  ግንባታዎችን በማካሄድ  የልምዓተ ህዝቡን የልማት ተሳትፎ  እያሳደገ እንደሚገኝ ተናግረዋል ።የጋምቤላ ክልል መንግሥት  ፍትሃዊ  የኢኮኖሚ ተጠቃሚነት በማስፈን በኩል ውጤት እያስመዘገበ እንደሚገኝ የጠቆሙት ጠቅላይ ሚኒስትር ኃይለማርያም የክልሉን ዕምቅ የተፈጥሮ ሃብት  በመጠቀም  የበለጠ ሥራ መሥራተ እንደሚያስፈልግ ገልጸዋል ።በመጨረሻም ጠቅላይ ሚኒስትር ኃይለማርያም በበዓሉ የእንግዳ ተቀባይነቱን ላሳየው   የጋምቤላ  ክልል  ሕዝቦች   ታላቅ ምስጋና አቅርበዋል ።